यदि इस दिशा संकेत की सत्ताकांक्षी दलों ने उपेक्षा करने की गलती की और पूर्ववत सामाजिक विभाजन विखंडन की घृणित रणनीति से बाज़ नहीं आये तो यह राष्ट्रहित के विरुद्ध उनकी हठधर्मिता मानी जा कर जनता के कोपभाजन का कारण बन सकते हैं. सीधे अर्थों में देश की समस्त जनता के लिए बिहार और गुजरात श्रेष्ठ उदहारण बन कर खड़े हो रहे हैं. जन उद्बोधन और भविष्य में आम लोगों को मूर्ख बनाने वाले नेताओं का साहस के साथ सामना करने का यह विकासास्त्र, भारत को अनेक समस्याओं से मुक्ति दिलाने का अमोघ अस्त्र सिद्ध हो सकता है. आशा की जानी चाहिए कि इसका अगला वार भ्रष्टाचार से देश को मुक्ति दिलाने के लिए होगा, क्योंकि विकास प्रक्रिया को स्थायित्व तभी मिलने की सम्भावना हो सकती है यदि भ्रष्टाचार मुक्त वातावरण का साथ उसे मिले. उसके उन्मूलन के बिना आज भारत विश्व की एक महाशक्ति बन सकने की क्षमता का दावा करते हुए भी अनेक देशों द्वारा शंका की दृष्टि से देखा जाता है. देश की जनता इस रूकावट को भी दूर करने का साहस कर दिखायेगी उन्हें ऑंखें दिखा कर जो अपनी जबें भरने में लगे हैं तो भारत का और अपना बहुत बड़ा हित करेगी.